อุตฯขู่ถอนใบอนุญาตหากโรงงานไม่ระงับโครงการ
โพสต์ทูเดย์ &#8211; กระทรวงอุตฯเตือนหากโรงงานไหนได้รับคำสั่งให้หยุดกิจการแต่ไม่หยุด กระทรงอุตฯ มีอำนาจจะสั่งเพิกถอนใบอนุญาตได้
9 ธ.ค. 2552

โพสต์ทูเดย์ – กระทรวงอุตฯเตือนหากโรงงานไหนได้รับคำสั่งให้หยุดกิจการแต่ไม่หยุด กระทรงอุตฯ มีอำนาจจะสั่งเพิกถอนใบอนุญาตได้ 
          นายสรยุทธ เพ็ชรตระกูล ผู้ช่วยรมว.อุตสาหกรรม เปิดเผยภายหลังการสัมมนาเรื่อง “ทางออกวิกฤต อุตสาหกรรมกับสิ่งแวดล้อม” ว่า ทางออกในเรื่องการดำเนินงานตามมาตรา 67 วรรค 2 ทางกระทรวงอุตสาหกรรมได้ส่งหนังสือคำสั่งศาลไปยังผู้ประกอบการ เพื่อให้ระงับโครงการชั่วคราวแล้ว แต่หากมีโครงการไหนไม่ดำเนินการตามกฎหมายกระทรวงอุตสาหกรรมมีอำนาจที่จะสั่งเพิกถอนใบอนุญาตประกอบกิจการได้ จึงขอให้เอกชนดำเนินการตามคำสั่งดังกล่าว
           ทั้งนี้ หน่วยงานอนุญาต ได้แก่ กรมโรงงานอุตสาหกรรม (กรอ.)  การนิคมอุตสาหกรรมแห่งประเทศไทย (กนอ.) มีอำนาจในการเพิกถอนใบอนุญาตได้ เนื่องจากศาลอนุญาตให้กรอ. และกนอ. อาศัยอำนาจที่มีอยู่ในการเพิกถอนใบอนุญาต ประกอบกับการใช้อำนาจตามกฎหมายอื่นๆ เช่น การไม่ปฏิบัติตามกฎหมายรัฐธรรมนูญมาตร 67 ตั้งแต่แรก ถือว่าโครงการไม่ชอบด้วยกฎหมายมาตั้งแต่ต้น 
         " ศาลสั่งให้ระงับโครงการชั่วคราวไม่ได้เพิกถอนใบอนุญาต แต่ถ้าผู้ประกอบการไม่ดำเนินการตาม เราจะใช้อำนาจตามที่ศาลปกครองระบุเพิกถอนใบอนุญาตได้ ซึ่งเรื่องนี้จะต้องมีการแจ้งให้ผู้ประกอบการทราบ”นายสรยุทธ กล่าว
             นายสรยุทธ กล่าวอีกว่า สำหรับทางออกของปัญหาต่อจากนี้ สิ่งที่สำคัญคือ การบังคับใช้กฎหมาย เนื่องจากที่ผ่านมากฎหมายเดิมที่มีอยู่ไม่สามารถบังคับใช้ได้อย่างมีประสิทธิภาพ เพราะประชาชนไม่มีความเชื่อถือในกฎหมาย เช่น การทำรายงานผลกระทบด้านสิ่งแวดล้อม (อีไอเอ) การทำอีไอเอใหม่คงจะไม่ต่างจากการทำแบบเดิมมากนัก หรือการทำตามรัฐธรรมนูญมาตร 67 ทั้งหมดครบทุกขั้นตอน ก็ไม่ได้หมายความว่าปัญหาจะหมดไป เพราะหากไม่สามารถสร้างความเชื่อถือ และสร้างความเข้าใจให้ชุมชนอยู่ร่วมกับอุตสาหกรรม ปัญหาก็จะเกิดขึ้นอีก 
            นายชาญชัย ชัยรุ่งเรือง รมว.อุตสาหกรรม กล่าวว่า เพื่อเร่งรัดให้ 65 โครงการที่ถูกศาลปกครองกลางระงับการดำเนินการ มีการปฏิบัติให้ถูกต้องตามรัฐธรรมนูญ มาตรา 67 วรรค 2 โดยเร็ว ทางกระทรวงอุตสาหกรรมจึงได้สั่งการให้ กรอ.และกนอ. ออกสำรวจโครงการทั้งหมดว่ายังขาดการดำเนินการด้านใดบ้าง ทั้งผลกระทบด้านสิ่งแวดล้อม(อีไอเอ) และผลกระทบด้านสุขภาพ(เอชไอเอ) โดยจะต้องสำรวจให้เสร็จภายใน 45 วัน
         นางมณฑา ประณุทนรพาล ผู้ว่า กนอ. กล่าวว่า วันนี้ กนอ.ได้ส่งหนังสือแจ้งให้ผู้ประกอบการให้ระงับการดำเนินกิจการชั่วคราวตามคำสั่งศาลปกครองแล้ว แต่มีโครงการจำนวน 10 กว่าโครงการที่ได้ดำเนินการตามแผนแผนขจัดลดมลพิษปี 2550-2554 อยู่แล้ว ซึ่งคาดว่าน่าจะสามารถขออนุญาตศาลปกครองฯให้เดินหน้าต่อได้